சாஸ்தா குறித்த பழங்கதை அற்புதமானது. பளிஞவர்ம ராஜனின் மகள் புஷ்கலா. இவரை சாஸ்தா மணக்கிறார். பின்னர், பிஞ்சகவர்ம ராஜனின் மகள் பூர்ணாவையும் மணக்கிறார். இதில் கோபமுற்ற பளிஞவர்மனின் சாபத்தால், மணிகண்டனாக அவதாரம் எடுத்து ஐயப்பன் பிரம்மச்சாரியாக அருள்பாலிக்கிறார் என்கிறது புராணம். நேபாள மன்னன் பூபாலன் மகள் புஷ்கலாவாக, காஞ்சி மன்னன் சிவபாலன் மகள் பூர்ணாவாக பிறந்து சாஸ்தாவை திருமணம் செய்கிற இச்சகோதரிகள், ‘சத்திய பூரணர்’ என்ற முனிவரின் கண்ணில் இருந்து தோன்றியவர்கள் என்றொரு புராணக் கதையும் இருக்கிறது. சுய கட்டுப்பாட்டில் விரதமிருப்பது ‘ஞான மார்க்கம்’. சரணம், பூஜை, பஜனையில் காலம் கழிப்பது ‘பக்தி மார்க்கம்’. ‘புஷ்கலா’ எனும் ‘ஞான மார்க்கம்’, ‘பூர்ணா’ எனும் ‘பக்தி மார்க்கம்’. இவ்விரண்டு தேவிகளையும் ஐயன் ஏற்றதைப்போலவே, நம் தூய பக்தியை இறைவன் ஏற்றருள்வான் என்கிற தத்துவமும் இருக்கிறது.